Madaniyat va sanʼat muassasalarini malakali mutaxassislar bilan taʼminlash va ularni davlat tomonidan tizimli qoʻllab-quvvatlash toʻgʻrisida
(resolution, 2022-11-02)

Baxshichilik, anʼanaviy xonandalik, sozandalik va fortepiano ijrochilik yoʻnalishlarida yuqori malakali kadrlar tayyorlashni kengaytirish va tahsil olayotgan talabalarni davlat tomonidan qoʻllab-quvvatlash, shuningdek, 2022-yil 30-iyun — Yoshlar kuni munosabati bilan boʻlib oʻtgan uchrashuvlarda Oʻzbekiston Respublikasi Prezidenti tomonidan ilgari surilgan tashabbuslarni amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidenti Sh.M. Mirziyoyev rahbarligida 30-iyun — Yoshlar kuni munosabati bilan boʻlib oʻtgan uchrashuvda berilgan topshiriqlarning 54-sonli bayoni 3-bandiga muvofiq, 2022/2023 oʻquv yilidan boshlab: maqom xonandaligi, maqom cholgʻu ijrochiligi va baxshichilik yoʻnalishlariga yangi qabul qilingan talabalarning shartnoma toʻlovlari davlat tomonidan toʻliq qoplab berilishi; fortepiano ijrochilarini tayyorlash boʻyicha qabul kvotasini 3 baravarga koʻpaytirib, talabalarning kontrakt toʻlovlarini toʻliq qoplab berilishi belgilanganligi maʼlumot uchun qabul qilinsin. 2. Belgilansinki: ilovaga muvofiq tasdiqlangan bakalavriat taʼlim yoʻnalishlari roʻyxatiga kiritilgan Oʻzbekiston Respublikasi Madaniyat vazirligi tizimidagi oliy taʼlim muassasalarining kunduzgi taʼlim shaklida toʻlov-kontrakt asosida oʻqishga yangi qabul qilingan birinchi bosqich talabalarining (keyingi oʻrinlarda — talabalarning) 2022/2023 oʻquv yili uchun toʻlov-kontrakt (stipendiyasiz) summasi 2022-yil 15-noyabrga qadar Oʻzbekiston Respublikasi Madaniyat vazirligiga Davlat budjetidan ajratilgan mablagʻlar doirasida; kelgusi oʻquv yilidan boshlab esa 15-sentabrga qadar Madaniyat vazirligiga Davlat budjetidan ushbu maqsadlar uchun ajratilgan qoʻshimcha mablagʻlar hisobidan qoplanadi; talabalarning toʻlov-kontrakt summasi uchun ajratiladigan mablagʻlar hajmi Madaniyat vazirligi tizimidagi oliy taʼlim muassasalariga budjet tizimi budjetlari xarajatlarining iqtisodiy tasnifi boʻyicha 48 21 190 “Boshqa xarajatlar” moddasida bir satrda rejalashtirilgan holda aks ettiriladi; talabalarning toʻlov-kontrakt summasi uchun ajratilgan mablagʻlar oliy taʼlim muassasalarining budjetdan tashqari (toʻlov-kontrakt) mablagʻlari boʻyicha shaxsiy gʻazna hisobvaragʻiga oʻtkaziladi hamda belgilangan tartibda sarflanadi. 3. Oʻzbekiston Respublikasi Madaniyat vazirligi uch kun muddatda toʻlov-kontrakt summasi Davlat budjeti mablagʻlari hisobidan toʻlab beriladigan bakalavriat taʼlim yoʻnalishlari boʻyicha oʻqishga yangi qabul qilingan talabalarning roʻyxatini shakllantirsin hamda toʻlov-kontrakt summalarini tegishli oliy taʼlim muassasalariga oʻtkazib berilishini taʼminlasin. 4. Oʻzbekiston Respublikasi Madaniyat vazirligi Iqtisodiy taraqqiyot va kambagʻallikni qisqartirish vazirligi, Oliy va oʻrta maxsus taʼlim vazirligi bilan kelishilgan holda haqiqiy ehtiyojdan kelib chiqib Oʻzbekiston davlat konservatoriyasiga “Fortepiano (organ)” bakalavriat taʼlim yoʻnalishi boʻyicha toʻlov-kontrakt asosidagi qabul parametrini 2023/2024 oʻquv yilidan boshlab uch baravargacha oshirgan holda tasdiqlasin. 5. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari — turizm va madaniy meros vaziri A.A. Abduxakimov hamda Oʻzbekiston Respublikasi madaniyat vaziri O.A. Nazarbekov zimmasiga yuklansin. T/r Taʼlim yoʻnalishi shifri Taʼlim yoʻnalishlari va mutaxassisliklari 1. 60112400 Professional taʼlim: vokal sanʼati (anʼanaviy xonandalik) cholgʻu ijrochiligi (anʼanaviy cholgʻular) 2. 60211400 Vokal sanʼati (anʼanaviy xonandalik) 3. 60211500 Cholgʻu ijrochiligi: (anʼanaviy cholgʻular) 4. 60211900 Baxshichilik va dostonchilik 5. 60211501 Fortepiano (organ)